SUT-student verkragArgieffoto bloot ter illustrasie van die Sentrale Universiteit vir Tegnologie (SUT) in Bloemfontein. (Foto: SUT/Facebook) ŉ Student aan die Sentrale Universiteit vir Tegnologie in Bloemfontein (SUT) is oor die naweek verkrag. Die student se vermeende verkragter is reeds in hegtenis geneem. Die universiteit het geen besonderhede rakende die voorval bekend gemaak nie. Prof. Alfred Ngowi, waarnemende visekanselier by SUT, sê wel in ŉ verklaring die universiteit se bestuur is Saterdagoggend van die verkragting in kennis gestel. Die universiteit se welstandsentrum bied sedertdien die nodige ondersteuning aan die student. “Ons vrouestudente is daarop geregtig om al die vryhede te geniet wat in die Grondwet uiteengesit word,” sê Ngowi. “Hulle is geregtig op die beskerming van hierdie regte. Hulle het ŉ wettige aanspraak daarop om vreedsaam vanaf hul koshuise tot by die kampus op straat te stap, om die vrede en rustigheid van hul omgewing te geniet sonder daardie vrees, besorgdheid en onsekerheid wat voortdurend hul lewensgehalte verminder.” “Die universiteit beskou dié betreurenswaardige voorval as ŉ ernstige maatskaplike siekte en doen ŉ beroep op almal om na te dink oor wat ons as gemeenskap kan doen om dié uitdaging wat ons samelewing in die gesig staar, aan te pak.” Die verkragting volg enkele maande nadat ŉ student aan die Universiteit Stellenbosch (US) ŉ klag van verkragting by die polisie aanhangig gemaak het nadat sy glo deur ŉ medestudent op die universiteit se kampus seksueel aangerand is.